Chimamanda Ngozi Adichie

Chimamanda Ngozi Adichie (født 15. september 1977) er en nigeriansk forfatter som for sine to første romaner har vunnet flere litterære priser. 

 Liv og virke 
Hun ble født i byen Enugu i det sørøstlige Nigeria og vokste opp i universitetsbyen Nsukka, der Universitetet i Nigeria ligger. Da hun vokste opp var hennes far professor i statistikk ved universitetet, og moren jobbet der som universitetssekretær. Hennes familie tilhører igbofolket. 

Da hun var 19, forlot Adichie Nigeria for å gå på college i USA. Hun begynte først på medisin- og farmasistudier ved Drexel University i Philadelphia, men ble så overført til Eastern Connecticut State University for å bo nærmere søsteren som hadde legepraksis i Coventry. Her studerte hun kommunikasjon og statsvitenskap, og fullførte sin bachelorgrad summa cum laude i 2001. I 2003 fullførte hun en mastergrad på forfatterstudiet ved Johns Hopkins University i Baltimore, og i 2008 en mastergrad i afrikanske studier ved Yale University. I 2008 ble hun tildelt en plass på The MacArthur Fellowship Program. 

Adichie fikk sin første roman utgitt i 2003. Den fikk jevnt gode kritikker. Hennes andre roman ble i 2007 tildelt «Orange Prize for Fiction». I 2008 ble Adichie utnevnt til gjesteprofessor ved kreativ skriving på Wesleyan University i Connecticut; utnevnelsen inngikk i i universitetets Distinguished Writers Series.

I 2012 holdt hun foredraget We Should All Be Feminists etter å ha blitt invitert til å holde en TED Talk, og i 2014 ble foredraget utgitt i bokform. Den amerikanske popstjernen Beyoncé samplet i 2014 deler av foredraget i musikkvideoen til sin sang «Flawless» og deretter under en opptreden på MTV Music Awards.

 Privatliv 
Adichie er gift og bor vekselvis i Nigeria og i USA.

 Bibliografi (utvalg) 
 1997: Decisions (diktsamling)
 1998: For Love of Biafra (skuespill)
 2003: Purple Hibiscus (roman) – på norsk som Dyprød hibiskus (Gyldendal, 2006), oversatt av Mona Lange
 2006: Half of a Yellow Sun (roman) – på norsk som En halv gul sol (Gyldendal, 2007), oversatt av Mona Lange
 2009: The Thing Around Your Neck (novellesamling), novellesamling – på norsk som Kvelningsfornemmelser (Gyldendal, 2009), oversatt av Mona Lange
 2013: Americanah (roman) – på norsk som Americanah (Gyldendal, 2013), oversatt av Hilde Stubhaug
 2014: We Should All Be Feminists (essay) – på norsk som Vi burde alle være feminister (Gyldendal, 2015), oversatt av Kari Marstein
 2017: Dear Ijawele, or A Feminist Manifesto in Fifteen Suggestions (essay) – på norsk som Kjære Ijawele, eller Et feministisk manifest på femten forslag (Gyldendal, 2017), oversatt av Hilde Rød-Larsen
 2021: Notes on Grief (erindringer/personlig essay)
 2023: Mama's Sleeping Car (bildebok for barn)
 2025: Dream Count (roman) – på norsk som Drømmeregnskap (Gyldendal, 2025), oversatt av Hilde Stubhaug
I tillegg har Adichie skrevet en rekke noveller som har blitt publisert i ulike tidsskrifter og aviser.

 Referanser 

 Eksterne lenker 

 Forlagside i Norge

Kategori:Nigerianske forfattere
Kategori:Alumni fra Yale University
Kategori:Alumni fra Johns Hopkins University
Kategori:Personer fra Enugu
Kategori:Fødsler i 1977